
Játék a pénztárcákkal: A videójátékokon belüli vásárlás motivációja Magyarországon

Manapság egyre népszerűbb szabadidős tevékenységnek számít a videójátékozás,
így pedig nem meglepő, hogy jelentős iparág is épült a növekvő számú játékosok
igényeinek kiszolgálására. Kutatásom során ennek a piacnak egy szegmensével
foglalkozom, dolgozatom témáját ugyanis a videójátékon belüli vásárlások adják.
Tanulmányomban azt vizsgálom, hogy miképpen fogyasztják a magyar játékosok
a különböző virtuális javakat.
Először a viselkedési közgazdaságtan gondolkodásával, szemléletmódjával
foglalkozom, mivel a tudományágat fontosnak tartom jelenlegi kutatásom
szempontjából. Ezt követően a videójáték-ipar működését mutatom be, valamint
néhányat az általuk alkalmazott technikák közül, melyekkel a játékosokat
különböző virtuális javak fogyasztására késztetik. Ezután a fogyasztóval és
magatartásával foglalkozom.
Dolgozatom elkészítéséhez egy kérdőívet töltettem ki magyarországi játékosokkal,
melynek segítségével olyan kérdésekre keresem a válaszokat, hogy közülük kik,
mire, mennyit, és miért költenek. A fogyasztás okainak megértése szempontjából
vizsgálatom során fontos szerepet kapott a motiváció, amit fogyasztói értékek
segítségével vizsgáltam meg.
Az on-line kérdőívre adott válaszok segítségével feltérképeztem, hogy kik azok,
akik hajlamosabbak a videójátékon belüli vásárlásra költeni, valamint, hogy a
különböző játékosok fogyasztása hogyan alakul. Ezen kívül azt is megvizsgáltam,
hogy a különböző fogyasztói értékek alapján döntő játékosok milyen típusú
játékon belüli vásárlásokra költenek.
Azt gondolom, hogy tanulmányom hozzájárult ahhoz, hogy a fogyasztásnak eme
rendkívül sajátos formáját jobban megértsük. A játékosok fogyasztási szokásainak
jobb megismerése egyrészt hasznos lehet a játékipar számára, másrészt a játékosok
is tisztább képet kaphatnak szokásaikról, így pedig a későbbiekben tudatosabb
döntéseket hozhatnak.



